Il-goalkeeper ta’ AC Milan, Gianluigi Donnarumma, jinsab f’salib it-toroq u qed jipprova jieħu deċiżjoni f’waqtha għall-ġejjieni tiegħu. Jidher li hemm tliet għażliet li jista’ jagħmel il-goalkeeper ta’ 21 sena. L-ewwel għażla tkun dik li jġedded għal ftit il-kuntratt eżistenti li jiskadi f’Ġunju 2021. It-tieni għażla tista’ tkun dik li jtawwal għal ħafna snin iż-żmien tiegħu mat-tim min-naħa ta’ fuq tal-Italja fejn fost l-oħrajn tissemma’ l-possibbiltá li jkun jista’ jilbes il-faxxa ta’ captain. Ir-Rossoneri jistgħu jagħżlu trasferiment definittiv lejn club ieħor sabiex barra li jieqfu l-ispekulazzjonijiet, jevitaw li jitilfu lill-goalkeeper internazzjonali Taljan fuq free transfer. Donnarumma lagħab 166 partita ma’ Milan sa mid-debutt tiegħu lura għas-sena 2015.